Document ID: 31996D0536

KOMMISSIONENS BESLUTNING af 29. juli 1996 om fastsættelse af listen over de mælkebaserede produkter, for hvilke medlemsstaterne kan indrømme individuelle eller generelle undtagelser efter artikel 8, stk. 2, i direktiv 92/46/EØF, og om arten af de undtagelser, der gælder for fremstillingen af disse produkter (Tekst af betydning for EØS) (96/536/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 92/46/EØF af 16. juni 1992 om sundhedsbestemmelser for produktion og afsætning af rå mælk, varmebehandlet mælk og mælkebaserede produkter (1), senest ændret ved akten vedrørende Østrigs, Finlands og Sveriges tiltrædelse, særlig artikel 8, stk. 2, og
ud fra følgende betragtninger:
Medlemsstaterne har meddelt Kommissionen listen over de produkter, for hvilke de anmoder om anvendelse af bestemmelserne i artikel 8, stk. 2, første afsnit, i direktiv 92/46/EØF, samt arten af de undtagelser, de anmoder om;
for at denne beslutning kan anvendes, er det nødvendigt at fastlægge nærmere, hvad der forstås ved udtrykket mælkebaserede produkter med traditionelle karakteristika efter artikel 8, stk. 2, i direktiv 92/46/EØF;
bestemte krav i direktiv 92/46/EØF kan skade fremstillingen af mælkebaserede produkter med traditionelle karakteristika;
eftersom undtagelserne i artikel 8, stk. 2, i direktiv 92/46/EØF er af forskellig art, bør det fastsættes, hvilke generelle og særlige krav der gælder for fremstillingen af et bestemt produkt, set i forhold til de risici, der kan gøre sig gældende for folkesundheden;
de undtagelser, medlemsstaterne har anmodet om, gælder normerne for rå mælk som råvare, de materialer, der kommer i berøring med produkterne, lagrings- og modningsrummene og de færdige produkter;
de i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -
VEDTAGET FØLGENDE BESLUTNING:
Artikel 1
Efter artikel 8, stk. 2, i direktiv 92/46/EØF forstås, når denne beslutning anvendes, ved mælkebaserede produkter med traditionelle karakteristika, mælkebaserede produkter, der er:
- historisk anerkendte, eller
- fremstillet efter tekniske referencer eller fabrikationsmetoder, der er fastlagt ved regler eller registreret i den medlemsstat, hvor produktet traditionelt fremstilles, eller
- beskyttet ved en national, regional eller lokal lov i den medlemsstat, hvor produktet traditionelt fremstilles.
Artikel 2
Medlemsstaterne bemyndiges til at indrømme de virksomheder, der fremstiller bestemte mælkebaserede produkter med traditionelle karakteristika, individuelt eller generelt undtagelse fra de krav, der er fastsat i direktiv 92/46/EØF, bilag B, kapitel I, nr. 6, og i bilag C, kapitel III, nr. 2, for så vidt angår arten af de materialer, der indgår i det specifikke udstyr til tilberedning, indpakning og emballering af disse produkter.
Dette udstyr skal dog konstant holdes fuldstændig rent, og det skal regelmæssigt rengøres og desinficeres.
Listen over de produkter, som er omfattet af denne beslutning, er anført i bilaget.
Artikel 3
Medlemsstaterne bemyndiges til individuelt eller generelt at indrømme de virksomheder, der fremstiller oste med traditionelle karakteristika som beskrevet i artikel 1, undtagelse fra de krav, der er fastsat i direktiv 92/46/EØF, bilag B, kapitel I, nr. 2, litra a), b), c) og d), for så vidt angår lagrings- og modningsrummene for disse produkter.
Lagrings- og modningsrummene kan have geologisk naturlige vægge, og de kan have vægge, gulve, lofter og/eller døre, der hverken er glatte, uigennemtrængelige eller resistente, og som ikke er forsynet med lys belægning eller ikke består af uforanderlige materialer. På grund af den særlige flora, der er forbundet med stedet, skal hyppigheden og arten af rummenes rengøring og desinficering være tilpasset denne form for aktivitet.
Artikel 4
Denne beslutning er rettet til medlemsstaterne.
Udfærdiget i Bruxelles, den 29. juli 1996.

Labels: 0
17
15